Rowers skiet swanger vrou se ongebore baba dood | Netwerk24
Rowers skiet swanger vrou se ongebore baba dood
Deur Meghan Lawrence 30 Januarie 2020 10:47
’n Swanger vrou is Woensdagmiddag drie keer geskiet deur mans wat haar selfoon geëis het.
Die polisie in Bethelsdorp in die Oos-Kaap ondersoek nou ’n saak van poging tot moord.
Die vrou, wie se naam nie bekend gemaak is nie, is drie keer geskiet en is ná die voorval na ’n plaaslike hospitaal geneem en word daar in die hoësorgeenheid behandel.
Kol. Priscilla Naidu, polisiewoordvoerder, het Donderdagoggend bevestig die vrou se ongebore baba is in die voorval dood.
Die vrou, wat ses maande swanger was, is Woensdagmiddag omstreeks 13:20 in Des Demonia-slot in Booysenspark deur drie verdagtes genader.
“Hulle het glo daarop aangedring dat sy haar selfoon vir hulle gee, terwyl een van die verdagtes skote na haar geskiet het,” sê Naidu.
Sy sê die vrou is in haar maag, linkerdy en regterarm geskiet voordat die verdagtes gevlug het.
Die polisieis nog nie seker of die rowers die vrou se selfoon gevat het nie. Naidu sê die motief agter die skietery moet dus nog bevestig word.
Meer oor: Oos-Kaap | Bethelsdorp | Swanger Vrou | Rooftog
Swanger vrou wreed in Kimberley vermoor